“ช้อปปี้” เตรียมปลด พนง.ครั้งใหญ่ หลังธุรกิจ “อีคอมเมิร์ซ” ขาดทุน 4 พันล.
กลุ่มบริษัท Sea Group ผู้ดำเนินการแพลตฟอร์มขายของออนไลน์ชื่อดังอย่าง Shopee เตรียมปลดพนักงานครั้งใหญ่ทั่วภูมิภาค AEC เพื่อกระชับองค์กร ถือเงินสดในช่วงของเศรษฐกิจขาลง เสี่ยงต่อเงินเฟ้อที่เพิ่มสูงขึ้น
กลุ่มบริษัท Sea Group ผู้ดำเนินการแพลตฟอร์มขายของออนไลน์ชื่อดังอย่าง Shopee เตรียมปลดพนักงานครั้งใหญ่ทั่วภูมิภาค AEC เพื่อกระชับองค์กร ถือเงินสดในช่วงของเศรษฐกิจขาลง เสี่ยงต่อเงินเฟ้อที่เพิ่มสูงขึ้น
14 มิ.ย. 2565

ผู้สื่อข่าวรายงานว่า DealStreetAsia เว็บไซต์ข่าวของสิงคโปร์รายงานว่า บริษัทช้อปปี้ (Shopee) ซึ่งเป็นบริษัทอีคอมเมิร์ซในเครือของซี กรุ๊ป (Sea Group) จะปลดพนักงานในหลายประเทศของภูมิภาคเอเชียตะวันออกเฉียงใต้ โดยมีเป้าหมายที่จะปรับโครงสร้างธุรกิจอีคอมเมิร์ซของบริษัท
โดยการปลดพนักงานครั้งนี้ จะส่งผลกระทบต่อพนักงานของช้อปปี้จำนวนมากในเอเชียตะวันออกเฉียงใต้ ซึ่งรวมถึงประเทศไทย อินโดนีเซีย และเวียดนาม โดยรายงานระบุว่า ทางบริษัทได้ส่งอีเมล เพื่อแจ้งพนักงานที่ได้รับผลกระทบจากการปลดพนักงานในครั้งนี้แล้ว
ส่วนช้อปปี้เพย์ (ShopeePay) ซึ่งเป็นธุรกิจรับชำระเงินของช้อปปี้ และบริษัท ช้อปปี้ฟู้ด (ShopeeFood) ซึ่งเป็นธุรกิจบริการส่งอาหารของช้อปปี้ เปิดเผยว่า ทั้งสองบริษัทได้รับผลกระทบจากการปลดพนักงานด้วยเช่นกัน โดยมีรายงานว่า ช้อปปี้ได้จัดการประชุมแบบ Town Hall เมื่อวันจันทร์ (13 มิ.ย. 2565) ที่ผ่านมา เพื่อแจ้งกับพนักงานของช้อปปี้เกี่ยวกับแผนการปรับลดจำนวนพนักงาน
ทั้งนี้ ยังไม่มีรายงานที่แน่ชัดว่า ขอบเขตของการปลดพนักงานที่จะได้รับผลกระทบมีจำนวนเท่าใด แต่แหล่งข่าวรายหนึ่งได้เปิดเผยกับ DealStreetAsia ว่า พนักงานฝ่ายชำระเงินและฝ่ายส่งอาหารของบริษัทช้อปปี้ (ประเทศไทย) ได้ถูกปลดออกเกือบครึ่งหนึ่ง โดยแหล่งข่าวระบุว่า ช้อปปี้ได้ขอให้พนักงานกลับบ้าน และรออีเมลแจ้งเกี่ยวกับการเลิกจ้าง
แม้ว่าธุรกิจของซี กรุ๊ปยังคงแสดงสัญญาณที่ดีขึ้นในด้านความสามารถในการทำกำไรโดยรวม แต่รายได้ส่วนใหญ่มาจากบริษัทการีนา  (Garena) ซึ่งเป็นธุรกิจเกมในเครือซี กรุ๊ป ส่วนกิจการของช้อปปี้นั้น แม้มียอดสั่งซื้อเพิ่มขึ้นในไตรมาส 1/2565 เพิ่มขึ้น 38.7% เป็น 17.4 พันล้านดอลลาร์ ส่วนในไทยนั้น ยังคงขาดทุนอยู่กว่า 4 พันล้านบาท แต่ก็มียอดเข้าชมเว็บไซต์สูงกว่าคู่แข่งอย่างลาซาด้า ซึ่งในขณะนี้ ลาซาด้า มีกำไรแล้ว 226 ล้านบาท โดยในช่วงนี้ Startup หลายรายเลือกปลดพนักงานเพื่อเก็บเงินสดไว้ในมือในช่วงที่เศรษฐกิจยังคงเป็นขาลงอยู่  โดยเฉพาะอัตราเงินเฟ้อและอัตราดอกเบี้ยที่สูงขึ้น โดยปัจจัยเหล่านี้อาจส่งผลกระทบต่อธุรกิจค้าปลีกและการอุปโภคบริโภค
อย่างไรก็ตามขณะที่ในประเทศไทยนั้น เริ่มมีพนักงานบางคน ที่อ้างว่าเป็นพนักงานของ Shopee ออกมาพูดแล้วว่า โดนปลดฟ้าผ่า โดยถูกเรียกประชุมด่วนแบบออนไลน์อย่างกะทันหัน และมีการปลด พร้อมทั้งมีชาวเน็ตรายอื่นๆ เข้ามาคอมเมนต์ในลักษณะเดียวกันที่ถูกปลดอีกด้วย